**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

24. októbra 2014

**Návrh**

**na udelenie ocenení Bratislavského samosprávneho kraja za rok 2014**

Materiál predkladá: Materiál obsahuje:

Ing. Pavol Frešo 1. Návrh uznesenia

Predseda BSK 2. Dôvodová správa

3. Prílohy

Zodpovedný:

Mgr. Peter Húska

Riaditeľ Odboru komunikácie a propagácie

Spracovateľ:

Mgr. Eva Dukátová

Referentka Oddelenia propagácie

Bratislava

(október 2014)

Návrh uznesenia

**UZNESENIE č. ........... / 2014**

zo dňa 24. 10. 2014

Zastupiteľstvo Bratislavského samosprávneho kraja po prerokovaní materiálu v súlade so Štatútom ocenení Bratislavského samosprávneho kraja

**schvaľuje**

udelenie Ocenení Bratislavského samosprávneho kraja za rok 2014 kandidátom, ktorí svojou prácou výrazne prispeli a zaslúžili sa o spoločenský a ekonomický rozvoj Bratislavského samosprávneho kraja a jeho reprezentáciu doma i v zahraničí, a to menovite:

**Cena Samuela Zocha**

* Péter Püspöki Nagy
* ThLic. Augustín Slaninka, CM
* Anton Srholec

**Pamätný list predsedu Bratislavského samosprávneho kraja**

* Rudolf Vrbinkovič
* Irena Límová
* Mgr. Mária Stifterová
* Ing. Monika Smolová
* Mgr. Alena Petáková
* PhDr. Ferdinand Vrábeľ
* Michal Brogyányi
* Mgr. Anton Pašteka
* Rita Carberry

**Čestné občianstvo**

* Dr. Josef Markus WUKETICH
* PhDr. Jakub Karfík

D ô v o d o v á s p r á v a

Do stanoveného termínu - do 31.08.2014 bolo doručených na Úrad Bratislavského samosprávneho kraja 13 návrhov na udelenie ocenení Samuela Zocha, Čestného občianstva a Pamätného listu predsedu BSK.

**Dňa 22. septembra 2014 zasadla Výberová komisia pre ocenenia Bratislavského samosprávneho kraja za účelom posúdenia všetkých 13 doručených návrhov a** **spoločným konsenzom odporučila predsedovi BSK prijať 3 návrhy na udelenie Výročnej ceny Samuela Zocha a 1 návrh na udelenie Čestného občianstva. Taktiež komisia navrhla 9 nominantov na Pamätný list predsedu Bratislavského samosprávneho kraja. Na základe uznesení šiestich komisií Zastupiteľstva BSK, bol návrh na udelenie Čestného občianstva rozšírený o 1 ďalšieho nominanta – PhDr. Jakuba Karfíka.**

Komisia si stanovila na svojom zasadnutí spoločné hodnotiace kritéria a postup pri posudzovaní a odporúčaní jednotlivých návrhov. Určujúcim aspektom pri výbere boli zásluhy o spoločenský a ekonomický rozvoj Bratislavského samosprávneho kraja a jeho dôstojnú reprezentáciu doma i v zahraničí.

Predseda Bratislavského samosprávneho kraja predkladá návrh na schválenie Zastupiteľstvu Bratislavského samosprávneho kraja.

**Informácia o nominovaných na Cenu Samuela Zocha**


|  |  |
| --- | --- |
| Péter Püspöki Nagy | Nominovaný je historik, heraldik a odborník pomocných vied historických, držiteľ viacerých ocenení, uznávaný historický a vedecký pracovník v zahraničí, autor 24 historických kníh, 300 štúdií, knižného vydania histórie Podunajských Biskupíc, viacerých vedeckých a bádateľských prác a autor erbov siedmych slovenských miest a obcí. |
| ThLic. Augustín Slaninka, CM | Nominovaný sa svojou činnosťou a charizmatickou osobnosťou zaslúžil o rozvoj katolíckej komunity v bratislavskom Ružinove. Podieľal sa na vybudovaní Kostola sv. Vincenta de Paul, sociálneho centra a Misijného seminára. Dlhé roky pôsobil ako predseda dozornej rady charitatívnej organizácie Depaul Slovensko a člen správnej rady Depaul international. Za jeho pôsobenia v tejto organizácii vznikli v Bratislavskom kraji 4 projekty pomáhajúce ľuďom bez domova: Nocľahárne sv. Vincenta de Paul pre 170 bezdomovcov, Útulok sv. Vincenta - denné centrum pre 30 bezdomovcov, Útulok sv. Lujzy pre 35 bezdomovcov - pacientov a Ošetrovňa sv. Alžbety. Od 1. septembra 2014 po 24 rokoch pôsobenia v našom kraji je vyslaný do Českej republiky, aby ako dekan pôsobil na Královohradeckej diecéze. |
| Anton Srholec | Nominovaný je kňaz a spisovateľ, ktorý vždy uprednostňoval život v pravde pred materiálnymi statkami a kariérou. Takmer celý život prežil v opozícií, 10 rokov bol politickým väzňom, sledovala ho Štátna bezpečnosť, niekoľko krát bol preložený, až mu v roku 1985 bol odobraný štátny súhlas na účinkovanie v duchovnej sfére. Po roku 1989 sa už ako dôchodca angažoval v spoločenských a sociálnych organizáciách. V roku 1991 založil OZ RESOTY, ktoré poskytuje strechu nad hlavou desiatkam ľudí bez domova. Ľudia, ktorí stratili miesto v sociálnych štruktúrach tu nájdu prijatie, pochopenie a šancu. Popri sociálnej činnosti sa venuje sa publicistike. Prispieva do rôznych periodík, venuje sa prednáškovej a poradenskej činnosti pri sociálnych projektoch a je autorom viacerých kníh. |


**Informácia o nominovaných na Čestné občianstvo**


|  |  |
| --- | --- |
| Dr. Josef Markus WUKETICH | Nominovaný pôsobil v rokoch 2010 - 2014 ako veľvyslanec Rakúska na Slovensku. Počas tohto obdobia sa zaslúžil o spájanie národov Rakúska a Slovenska, podnecoval nadväzovanie kontaktov medzi prihraničnými regiónmi a aj jeho pričinením nadviazal Bratislavský samosprávny kraj kontakty s Dolným rakúskom a Burgenlandom. Svojou angažovanosťou sa mu počas pôsobenia v pozícii veľvyslanca podarilo vytvoriť priateľskú a partnerskú atmosféru, z ktorej sa zrodilo množstvo cezhraničných projektov výhodných pre obe strany. Takýmto projektom bol napríklad aj Cyklomost slobody, za ktorý sa zasadzoval a ktorý spojil pohraničné obce Devínska Nová Ves a Schlosshof. Nominovaný v roku 2014 končí svoju diplomatickú misiu na Slovensku, no zanecháva tu rozvinutú spoluprácu a partnerskú atmosféru medzi rakúskymi a slovenskými regiónmi, z ktorej môžu vznikať ďalšie úspešné cezhraničné projekty. |
| PhDr. Jakub Karfík | Nominovaný pôsobil v rokoch 2009- 2013 ako veľvyslanec Českej Republiky na Slovensku. Počas tohto obdobia sa angažoval v podpore Slovensko -Českých medzinárodných vzťahov a zaslúžil sa o rozvoj partnerstva medzi Bratislavským krajom a Jihomoravským, Zlínským a Severomoravským krajom. Za jeho pôsobenia sa podarilo uzavrieť aj Dohodu o spolupráci medzi Bratislavskou župou a Jihomoravským krajem. Demonštroval tiež podporu Českej republiky Slovensku pri príležitosti mnohých výročí a podujatí na území Bratislavského kraja. |

**Informácia o nominovaných na Pamätný list predsedu**

|  |  |
| --- | --- |
| Rudolf Vrbinkovič | Nominovaný sa celý svoj život aktívne venoval a venuje športu v Doľanoch, nielen ako športovec, ale aj organizátor športových podujatí a funkcionár športových organizácií. Tridsať rokov pôsobil v pozícií tajomníka Telovýchvnej jednoty Družstevník Doľany. Je považovaný za nestora Dolianskeho športu. Nominovaný bol a je rovnako aktívne činný aj v iných oblastiach verejného života v obci Doľany - ako predseda stavebnej komisie a stavebný dozor. |
| Irena Límová | Nominovaná sa narodila a detstvo prežila v Rakúskej pohraničnej obci Angern an der March. Po druhej svetovej vojne sa presťahovala do Záhorskej Vsi, kde žije dodnes. Zaslúžila sa o nadviazanie a rozvíjanie zahraničných vzťahov medzi obcami Záhorská ves a Angern an der March. Je autorkou myšlienky prepojenia oboch obcí kompou, ktorá je dnes už v prevádzke. Dlhé roky bola prekladateľkou pri oboch obecných úradoch a svoje prekladateľské a tlmočnícke služby poskytovala aj bezplatne. Angažovať sa neprestala ani na dôchodku. |
| Mgr. Mária Stifterová | Nominovaná, profesorka gymnázia, držiteľka diamantového diplomu pedagóga sa aj napriek svojmu vysokému veku zapája do kultúrneho života Podunajských Biskupíc. Ako učiteľka matematiky a fyziky vychovávala od roku 1950 mládež na národnostnej škole v Podunajských Biskupiciach a neskôr ako profesorka gymnázia pôsobila na gymnáziu na Dunajskej ulici v Bratislave. V roku 1964 bola spoluzakladateľkou Celoslovenského speváckeho zboru maďarských učiteľov a spevokoly viedla aj na školách, na ktorých pôsobila ako učiteľka. Bola členkou klubu Slovensko - Maďarského priateľstva a dodnes je členkou a aktívne sa zapája do činnosti kultúrnej organizácie CSEMADOK. |
| Ing. Monika Smolová | Nominovaná sa dlhodobo angažuje v oblasti neziskových organizácií a dobrovoľníctva. 11 rokov pôsobí v Nadácií Pontis, kde sa od roku 2006 venuje problematike firemného dobrovoľníctva. Stála pri zrode programu Naše Mesto, ktorý sa za niekoľko rokov posunul z menšieho bratislavského projektu na celoslovenský program. Ten len v roku 2014 združil 6500 dobrovoľníkov z 80 firiem, ktorí pomohli 200 neziskovým organizáciám, školám, škôlkam či obciam zveľadiť ich priestory. V rokoch 2009-2012 koordinovala program DobraKrajina.sk a pravidelne manažuje kaviareň DobraKrajina.sk na festivale Bažant Pohoda. V súčasnosti zastáva v Nadácií Pontis post programovej riaditeľky pre firemné dobrovoľníctvo, vedie skupinu Engage, koordinuje pro bono konzultácie firemných expertov pre neziskový sektor a aktívne sa venuje aj oblasti fundraisingu. |
| Mgr. Alena Petáková | Nominovaná je riaditeľkou ZŠ Lamač, Malokarpatské námestie 1. Od nástupu do pozície riaditeľky sa svojou angažovanosťou zaslúžila o zmenu charakteru školy, jej otvorenie sa verejnosti, o efektívnosť využitia priestorov, zapájanie sa do projektov, ako aj získavanie mimorozpočtových prostriedkov na zveľadenie školy. Zapája tiež školu do medzinárodných projektov ako Comenius, eTwinning, Brána jazykov otvorená,... Je tiež prezidentkou Združenia samosprávnych škôl Slovenska, zastupuje školy pri návrhoch legislatívnych zmien, je ambasádorkou projektu Teach for Slovakia a podporovateľkou iniciatívy Učiteľ 2020. Založila a vedie občianske združenie "Pomoc školstvu v Lamači" a svoje odborné vedomosti a skúsenosti odovzdáva v odborných príspevkoch vo vydavateľstve Raabe, časopise Týždeň, Dobrá škola, Lamačan a na odborných konferenciách. |
| PhDr. Ferdinand Vrábeľ | Nominovaný je historik, zaoberá sa dejinami 1. ČSR, vznikom a fungovaním ČS légií, ich príspevkom ku vzniku ČSR, ustanovením Bratislavy za hlavné mesto prvej ČSR, bojmi ČS legionárov proti Maďarskej republike rád, pripojením Petržalky ku Slovensku a Bratislave v roku 1919 a ďalšími súvislosťami, ktoré majú vplyv aj na dnešnú spoločenskú a politickú situáciu. Je spolutvorcom záznamu legionárov zo Slovenska a Bratislavského kraja a autorom dvoch kníh. Výsledky svojho bádania sprístupňuje tiež v štúdiách v časopisoch Historická revue, Vojenská história, Slovenské národné noviny, Literárny týždenník a Legionářský směr a na konferenciách doma i v zahraničí. Je členom správnej rady Nadácie Milana Rastislava Štefánika a podieľa sa na jej aktivitách. |
| Michal Brogyányi | Nominovaný sa od mladosti venuje historickým a kultúrnym pamiatkam Bratislavy. Ako sprievodca prispieva k prezentovaniu hodnôt a poznatkov o Bratislave a jej širšom okolí. Jeho bohatá činnosť zahŕňa okrem sprievodcovania aj prednášky, publikačnú činnosť, spoluprácu s filmovými štúdiami, čo prispieva k propagácii nášho kraja tak doma, ako aj v zahraničí. |
| Mgr. Anton Pašteka | Nominovaný je učiteľom na ZŠ Dr. Dérera v Malackách, kde vyučuje matematiku, zemepis a športové hry. Ako pedagóg pôsobí už 43 rokov a mnohých žiakov priviedol k úspechom na geografickej olympiáde a šachových súťažiach. Je dlhoročným predsedom mestskej školskej rady, v minulosti pracoval ako vedúci odboru školstva okresu Malacky a ako riaditeľ školy. Už 40 rokov pôsobí ako poslanec Mestského zastupiteľstva, kde sa zameriava práve na oblasť vzdelávania, mládeže a športu. Aktívne sa podieľa na organizovaní športových podujatí pre deti a mládež ako Malacká desiatka, Športové hry malackej mládeže, Beh oslobodenia, Večerný beh zdravia a mnoho iných. Je tiež zakladateľom Záhoráckeho turistického výstupu na Vysokú a stále aktívnym rozhodcom v hádzanej - má za sebou už viac ako 4000 zápasov. Zostavil publikáciu k 90. výročiu organizovanej telovýchovy v Malackách, rovnako ako jej predošlé dve vydania a podieľa sa na prípravách osláv 100 rokov organizovaného športu v Malackách. Angažuje sa tiež ako filatelista a organizátor filatelistických akcií. |
| Rita Carberry | Nominovaná sa narodila v Írsku, kde aj vyštudovala a vstúpila do rehole Obetovania Panny Márie. Po ukončení štúdií odišla na misie na Filipíny a do Kalifornie, kde strávila po 3 roky. Ďalšie 3 roky pôsobila na Alijaške, kde sa venovala pastorácii veriacich na dedine kde nemali kňaza a pomáhala množstvu emigrantov z Filipín. Neskôr pôsobila na strednej škole v Írsku kde sa venovala najproblematickejším deťom v regióne. Na Slovensko prišla po páde Železnej opony a spolu s ďalšími sestrami vyučovala angličtinu na gymnáziu v Rači a ZŠ v Devínskej Novej Vsi. Dnes už 10 rokov pôsobí ako dobrovoľná pracovníčka v OZ RESOTY, kde pomáha ľuďom bez domova a starostlivo opatruje chudobných a chorých. |
|

****

****

****

**Úplné znenie štatútu**

**„OCENENIA BRATISLAVSKÉHO SAMOSPRÁVNEHO KRAJA“**

**Preambula**

1. Bratislavský samosprávny kraj si za svoju česť považuje oceniť tých, ktorí prispeli k šíreniu dobrého mena a k rozvoju BSK. Jedno z ocenení  nesie meno Samuela Zocha. Samuel Zoch je pozoruhodnou osobnosťou našich dejín, ktorá svojím morálnym profilom a kultivovaným, ale tiež energickým pôsobením prekračuje horizont svojej doby. Stál na čele Slovenskej národnej rady pre Bratislavu a okolie. Žiadal, aby Bratislavu uznali za slobodné mesto a premenovali na Wilsonov. Bratislavu však pripojili k ČSR a za prvého župana vymenovali Samuela Zocha. Vysoko aktuálne zostáva Zochovo krédo: „Jedine vzájomná tolerancia, úcta k názorom iných a eliminovanie sporov ich pokojným riešením, prináša i v politike svoje plody, bez ktorých by ľudstvo nemohli napredovať."

**Čl. I**

***VÝROČNÁ CENA SAMUELA ZOCHA***

1. Fyzickým alebo právnickým osobám, ktoré sa významným spôsobom zaslúžili o rozvoj Bratislavského samosprávneho kraja a život jeho občanov, ktorí obohatili ľudské poznanie, dosiahli vynikajúce výsledky v niektorej z oblastí ľudskej činnosti, svojou prácou a postojmi prispeli k rozvoju samosprávneho kraja, alebo vynikajúco reprezentovali samosprávny kraj, môže zastupiteľstvo Bratislavského samosprávneho kraja udeliť ***Výročnú cenu Samuela Zocha,*** ktorá je najvyšším ocenením Bratislavského samosprávneho kraja. Vo výnimočnom prípade môže sa cena udeliť aj zahraničným občanom.
2. Výročnú cenu Samuela Zocha vyjadruje plaketa zobrazujúca erb Bratislavského samosprávneho kraja a portrét Samuela Zocha s nápisom „Samuel Zoch“, rok udelenia a meno oceneného.
3. Výročnú cenu Samuela Zocha udeľuje zastupiteľstvo Bratislavského samosprávneho kraja. Návrh zastupiteľstvu predkladá predseda Bratislavského samosprávneho kraja.
4. Návrhy na ocenenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
5. Návrhy na ocenenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
6. Návrh musí obsahovať charakteristiku navrhovanej fyzickej alebo právnickej osoby, odôvodnenie predloženého návrhu a súhlas navrhovaného s nomináciou.
7. Návrhy posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.
8. O udelení Výročnej ceny Samuela Zocha sa vydáva listina, ktorú podpisuje predseda Bratislavského samosprávneho kraja.
9. Odovzdanie Výročnej ceny Samuela Zocha sa vykonáva slávnostným spôsobom na rokovaní zastupi­teľstva samosprávneho kraja

**Čl. II**

***ČESTNÉ OBČIANSTVO***

***BRATISLAVSKÉHO SAMOSPRÁVNEHO KRAJA***

1. Osobám, ktoré významným spôsobom prispeli k rozvoju Bratislavského samosprávneho kraja, obohatili ľudské poznanie vynikajúcimi tvorivými výkonmi a zaslúžili sa o rozvoj a priateľstvo medzi národmi a  regiónmi môže Zastupiteľstvo Bratislavského samosprávneho kraja udeliť ***Čestné občianstvo Bratislavského samosprávneho kraja.***
2. Čestné občianstvo možno udeliť len zahraničným občanom.
3. Kandidát na čestné občianstvo musí byť významnou osobnosťou a autoritou, ktorý má značný a dlhodobý podiel na rozvoji a prezentácii Bratislavského samosprávneho kraja.
4. Čestné občianstvo sa udeľuje predovšetkým žijúcej osobe, vo výnimočnom prípade môže byť udelené in memoriam.
5. O udelení čestného občianstva Bratislavského samosprávneho kraja sa vydáva listina v dvojjazyčnej mutácií - v slovenčine a v jazyku oceneného, ktorú podpisuje predseda Bratislavského samosprávneho kraja.
6. Odovzdávanie listiny o čestnom občianstve sa vykonáva slávnostným spôsobom. Čestný občan Bratislavského samosprávneho kraja sa pri tejto príležitosti alebo pri svojej návšteve Bratislavského samosprávneho kraja zapíše do Kroniky Bratislavského samosprávneho kraja.
7. Návrhy na udelenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
8. Návrhy na udelenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
9. Návrh musí obsahovať charakteristiku zásluh navrhovanej osoby, odôvodnenie predloženého návrhu a súhlas navrhovaného s nomináciou.
10. Vo výnimočných prípadoch môže Zastupiteľstvo Bratislavského samosprávneho kraja udelené čestné občianstvo odňať, ak ocenený prestal byť tejto pocty hoden.
11. Návrhy na udelenie čestného občianstva a jeho odňatie posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.

**Čl. III**

***PAMÄTNÝ LIST PREDSEDU***

***BRATISLAVSKÉHO SAMOSPRÁVNEHO KRAJA***

1. Predseda Bratislavského samosprávneho kraja môže významnú činnosť fyzických alebo právnických osôb, ktoré sa zaslúžili o rozvoj a reprezentáciu Bratislavského samosprávneho kraja oceniť ***Pamätným listom predsedu Bratislavského samosprávneho kraja.***
2. Verejné uznanie vo forme pamätného listu podpisuje predseda Bratislavského samosprávneho kraja.

**Čl. IV**

Za organizačné, technické a administratívne zabezpečenie súvisiace s realizáciou ocenení zodpovedá riaditeľ  Úradu Bratislavského samosprávneho kraja.